ไฟแนนซ์ทูเดย์
“อุปสรรคล้วนเป็นยาขม ไม่มีใครอยากลิ้มลอง แต่ขึ้นชื่อว่ายาขม ส่วนใหญ่มักเป็นยาดีเสมอ”
29 ส.ค. 2555

“อุปสรรคล้วนเป็นยาขม ไม่มีใครอยากลิ้มลอง แต่ขึ้นชื่อว่ายาขม ส่วนใหญ่มักเป็นยาดีเสมอ”
...โล่งกันทั้งกระทรวงการคลัง เมื่อมีการย้ายเล็กในระนาบอธิบดีแค่ 6 คน แทนที่จะเป็นการย้ายใหญ่แบบยกกระบิ แต่ที่เซอร์ไพรส์นั้นเห็นจะเป็นการสลับเก้าอี้ของ เบญจา หลุยเจริญ อธิบดีกรมสรรพสามิต ที่ถูกย้ายมาเป็นอธิบดีกรมศุลกากร แทนที่ สมชาย พูลสวัสดิ์ ที่โยกย้ายไปเป็นอธิบดีกรมสรรพสามิตแทน




เพราะโผเดิมก่อนหน้านี้สดๆ ร้อนๆ ที่เป็นที่รับรู้กันในข้าราชการระดับสูงคือ การสลับเก้าอี้กันระหว่าง เบญจา อธิบดีกรมสรรพสามิตกับ สาธิต รังคสิริ อธิบดีกรมสรรพากร แต่เพราะความเป็นคนถึงคนของ เสี่ยเอ๊าะ-สาธิต ทำให้ซือเจ๊เบญ พลาดการคัมแบ็กไปในงานที่ถนัด
แต่เมื่อสลับมานั่งเก้าอี้อธิบดีกรมศุลกากร ก็ถือว่าเกรดเอ เป็นกรมใหญ่ที่มีพลังมหาศาล ก็สมน้ำสมเนื้อ
เพียงแต่ต้องจับตามองกันให้ดี เพราะกรมศุลกากรแห่งนี้เจ้าที่แรง ขนาดอธิบดีลูกหม้ออย่าง สมชาย ที่ไต่เต้ามาจากข้าราชการตัวเล็กๆ จนสร้างประวัติศาสตร์ขึ้นเป็นอธิบดียังอยู่ยาก ประสาอะไรกับคนที่ไม่ใช่ลูกหม้อ
งานแรกที่อธิบดีเบญจาจะต้องเผชิญคือ การนำเข้ารถหรูของบรรดาพ่อค้ารถยนต์ค่ายเกรย์มาร์เก็ตทั้งหลายที่จอดสนิทอยู่ร่วม 300 คัน ตามท่าเรือแหลมฉบัง ซึ่งว่ากันว่ามีอดีตผู้สมัคร สส.คนหนึ่งที่ชื่อ ป. กำลังวิ่งเก็บเงินจากบรรดาผู้นำเข้าร่วม 50-60 ล้านบาท ไปจ่ายให้กับข้าราชการที่ทำตัวเป็นขาใหญ่ เพื่อนำไปเกลี่ยให้กับฝ่ายการเมือง จับให้ได้ไล่ให้ทันนะอธิบดีเบญจา
...ใครที่มีสตุ้งสตางค์ จัดเตรียมเงินไว้ กระทรวงการคลังกำลังเตรียมขายพันธบัตรออมทรัพย์ 6 ปี วงเงิน 8 หมื่นล้านบาท กำหนดอัตราดอกเบี้ยไว้สูง 3.99% โดยจะเสนอขายแก่ประชาชนทั่วไป ระหว่างวันที่ 3-14 ก.ย.นี้แล้วครับ